钦定古今图书集成/明伦汇编/官常典/第578卷 > 孙需
## 钦定古今图书集成/明伦汇编/官常典/第578卷 > 孙需

按《明外史》本传：“需字孚吉，成化八年进士。为常州府
推官。疑狱立部，擢南京御史。偕同官劾僧继晓，忤旨
予杖，出为四川副使。弘治中，累官右副都御史，巡抚
河南。岁凶，汴河啮城，需募民筑堤，堤成，饥者亦济。镇
守中官刘琅贪横，奸民赴琅讼，需论之戍，琅跪请，执
不听，琅恨刺骨。会大臣子横于乡，需裁约之，琅与谋”，
改需抚陕西。寇大入宁夏，用杨一清代需，还，以故官
抚治郧阳，抚辑流民，占籍者数万。正德二年召为南
京兵部右侍郎，就擢礼部尚书。刘瑾恶需，追论抚河
南时事，罚输米于边。后因廷推需刑部尚书，敕令致
仕。瑾既诛，乃起需代张宪为南京工部尚书，就改刑、
吏二部。十三年引年乞休，赐敕乘传去。嘉靖初卒，谥
“清𥳑。”需在蜀时，族弟入其境，檄有司械送归，人以此
议其薄。然需故以廉约称。